Leonīds Esterkins

Leonīds Esterkins (dzimis 1954. gada 7. novembrī) ir Ukrainā dzimis Latvijas uzņēmējs, dibinātājs un lielākais akcionārs Rietumu Bankā. 2022. gadā žurnāls "Dienas Bizness" savā ikgadējā reitingā "Miljonārs" nosauca Leonīdu Esterkinu par bagātāko cilvēku Latvijā.

Leonīds Esterkins ir Latvijas pilsonis. Pārzina ukraiņu, angļu, krievu un latviešu valodas.

 Dzīvesgājums 
Dzimis 1957. gadā Mikolajivā, Ukrainas PSR. Pēc mācībām vidussskolā Mikolajivā viņš 1972. gadā pārcēlās uz Latviju, kur studēja Rīgas Politehniskā institūta Automātikas un skaitļošanas tehnikas fakultātē, 1978. gadā iegūstot inženiera diplomu.

Pārbūves laikā 1980. gadu beigās uzsāka uzņēmējdarbību. 1992. gadā kopā ar partneriem L. Esterkins dibināja "Rietumu Banku", kurā viņa uzņēmumam “Esterkin Family Investments” pieder lielākais akciju portfelis (33,12%). Kopš 1992. gada L. Esterkins ir Rietumu Bankas padomes priekšsēdētājs un ir atbildīgs par Rietumu Bankas un koncerna darbības stratēģisko plānošanu. Viņš uzrauga tādas jomas kā kreditēšana un investīcijas, korporatīvās finanses, resursu pārvaldība, mārketings un sabiedriskās attiecības.

Viņa biznesa interešu lokā ir arī ieguldījumi nekustamā īpašuma attīstības projektos, viesnīcu biznesā, tirdzniecības centros, saules enerģijas parkos un derīgo izrakteņu ieguvē dažādās pasaules valstīs.

 Uzskati 
2022. gadā intervijā spāņu izdevumam “El Mundo” viņš uzsvēra, ka Latvijai savā attīstībā ir jārīkojas ātri, uzvarot konkurencē ar nestandarta risinājumiem. Intervijā viņš arī teica, ka vairākus gadus Latvijas politiskajā dienaskārtībā bija fundamentāla banku sektora transformācija, kas šobrīd ir veiksmīgi pabeigta, un valstī ir reformēta un spēcīga finanšu sistēma.

Leonīds Esterkins atbalsta projektu finansēšanu ražošanas, zaļās enerģētikas, finanšu tehnoloģiju, nekustamā īpašuma attīstības jomā, kā arī inovatīvo lauksaimniecības projektu kreditēšanu.

 Jūrmala 
Leonīda Esterkina villa atrodas jūras krastā Lielupē, un ir viena no dārgākajām Latvijas mājām. Starptautiskā populārās mūzikas jauno izpildītāju konkursa "Jaunais vilnis 2011" laikā žurnāls "Forbes" viņa villā rīkoja slēgtu pieņemšanu, uz kuru bija aicināti šī žurnāla krievu izdevuma "zelta simtnieka" saraksta dalībnieki kas tobrīd bija ieradušies Jūrmalā: Gulnara Karimova, Tatjana Jumaševa-Djačenko, Mihails Fridmans, Ališers Usmanovs, Aleksandrs Maškevičs, Leonards Blavatņiks, Andrejs Kostins, Rinats Ahmetovs u.c. Viesus izklaidēja Igors Krutojs un Alla Pugačova.Latvijas miljonāra villā pulcēsies Krievijas biznesa un skatuves «krējums» LETA 2011. gada 22. jūlijā

Esterkins atbalsta arī citus starptautiskus pasākumus, piemēram klasiskās mūzikas festivālu "Rīga Jūrmala" un antīko automobiļu parādi "Retro Jūrmala". Ar viņa finansiālo atbalstu 2023. gadā sāka veidot grāmatu "Jūrmala. Baltijas pērle".

 Intereses 
Leonīds Esterkins kolekcionē gleznas, skulptūras, dekoratīvās un lietišķās mākslas priekšmetus. Viņam pieder lielākā Art Deco perioda Francijas Daum manufaktūras stikla mākslas priekšmetu kolekcija.

Viņš uzrauga Rietumu Bankas gleznu kolekcijas veidošanu, kas iekļauj vairākus simtus mākslas darbu, tai skaitā ap 250 Latvijas glezniecības klasiķu — Ludolfa Liberta, Jāņa Ferdinanda Tīdemaņa, Jāņa Pauļuka, Džemmas Skulmes, Konrāda Ubāna, Aleksandras Beļcovas, Eduarda Kalniņa, Leo Svempa, Rūdolfa Piņņa, Valda Kalnrozes, Imanta Vecozola un citu mākslinieku darbu. Mākslas muzejā “Rīgas Birža” 2023. gada pavasarī notika izstāde "Laikmeta refleksijas", kur tika eksponēti darbi no Rietumu Bankas kolekcijas.

Leonīds Esterkins izveidojis interjera dizainu Rietumu Bankas A+++ klases biroja ēkai Rietumu Capital Centre, kas 2010. gadā tika atzīta par labāko arhitektūras projektu Rīgā; 2023. gadā Pasaules Dabas fonds (WWF) piešķīra ēkai Zaļā biroja sertifikātu.

 Privātā dzīve 
Leonīds Esterkins ir precējies, viņam ir sieva Irina, dēls Maksims un mazdēls.Apprecējies ietekmīgā pašmāju baņķiera Leonīda Esterkina dēls Maksims jauns.lv 2024. gada 19. septembrī

Pēc Leonīda Esterkina ierosinājuma Latvijas tēlniece Viktorija Pelše izveidoja ielas kaķa, kurš Rietumu Bankas ēkā ieguva mājvietu un nodzīvoja tajā daudzus gadus, bronzas skulptūru. Šī skulptūra atrodas pie ieejas bankas ēkā no Grostonas ielas puses.

 Atsauces 

Kategorija:1954. gadā dzimušie
Kategorija:Latvijas uzņēmēji